Атырау жастарын кім қаруландырып отыр?
"Атырау жастарын кім қаруландырып отыр?" | "https://abai.kz/post/75204"
TITLE: Атырау жастарын кім қаруландырып отыр?
URL: https://abai.kz/post/75204
META: "Атырау жастарын кім қаруландырып отыр?" | "https://abai.kz/post/75204"
DATE: 22.08.2018
AUTHOR(s): Тұрар Шапқара
TOTAL WORDS: 827
TEXT: Атырау облысы бойынша қазақ жастарының бір - бірімен қырық пышақ болып қырылып төбелесуі үлкен бір өзекті мәселеге айналып отыр . Тіпті жас болғанда да бесіктен шыққан белі әлі қата қоймаған , аузынан ана сүті құрғамаған уылжыған жас өспірімдер ! Бұларды әлі енесін еміп жүрген лақтар десе де болады . Бұларға әлі әскерге бару да ерте , бұлар әлі мектеп қабырғасында жүрген оқушылар ! ( Оқушы дейін десең қандықол қылмыскерлер ) . Ал осы балаларға сонша қатыгездік пен айуандықты үйретіп жүрген кімдер ? Ата - ана ма , әлде қоғам ба ? Баланың қоршаған ортасы ма , әлде түрлі бағыт - бағдар сілтеп отырған шектеусіз әлеуметтік интернет желі ме ? Балалар арасына түйіні шешілмейтіндей жік салушы кімдер ? Бұл балаларды шолақ мылтық , пневмат секілді түрлі тапаншалармен қаруландырып отырған кімдер ? Тек қаруландырып емес , бұларды қаржыландырып отырған кімдер ? Тұтас бір ауылды бөлшектеп , оған атау беріп отырған кімдер ? Бұлардың артында қандай күш , қандай идеология иелері отыр ? Бұлардың артында бимәлім бір күш иесі болмаса жұмысы жоқ , қалтасында көк тиын қара бақыры жоқ жас бала қаруды қолға қалай түсіреді ? Бұлардың артында " ұсталып қалсаң көмек береміз , тиын жинаймыз , шаруаны шешіп тастаймыз " деген бір сенімді күштер бар . Өздерінше баяғы ортақ түсінік , " общековски понятия ". Бұлардың қырылыстары не жер дауы , не жесір дауы емес . Ұлтшылдық пен елдікке титтей де қатысы жоқ . Мықты болса , басшыларының ( гловарь - вожактарының ) титтей де намысы болса жер дауына араласар еді ғой , елі үшін күресер еді ғой . Жүгенсіз кеткен жастардың ел тыныш , айдың аманында бір - бірін аяусыз соққыға жығып , соңы өлтіріп , жер жастандырып жүргендері еріксіз қабырғаңды қайыстырады екен . Қанша шаңырақ опат болды , қанша ата - ана қайғыға батып қара жамылды . Жастар суицидтен бір өледі , төбелестен және өліп жатыр . Осыларды бақылап , осы жастарға анализ жасап отыратын ұйым не орта бар ма ? Мысалы , Құлсарыда 1 мен 3- ші ықшамаудан қатар орналасқан . Бар болғаны ортасын бір ғана асфалть жол бөліп тұр . Әлде бұлардың өмірлік " қыжақтарына" сол қара сызық себеп болып тұр ма ? Онда жолды сүріп күреп тастайық не ақпен сырлап тастайық ! Мысалы , өзі алақандай 1 ықшамудан үшке бөлінген . Арғы басы " Шанхай " деп аталады . Бұл атау Ақтөбе қаласында да бар . Бұл Шанхай атауы Қызылқоға ауданы Сағыз аулына да кіріп кеткен . Сағыз , Мұқыр , Миялы ауыл жастары да бөлініп - бөлініп алып бір - бірін асқан қатыгездікпен қырып жатыр . Қанша жас қыршынынан қиылып о дүниеге аттанып кетті . Қаншасы өмірлік мүгедек болып қалды . Маңғыстау облысы Ақшұқыр ауылында да осы көрініс , ол жақта да өлген жастарымыз бар . Біздің ел Ливан ба , Сирия ма ? Мынаған бір тоқтау бар ма ? Мына шайтани жауынгерлерге , яғни ібілістің әскерлеріне шектеу қоятын біреу бар ма ? Шанхай деген не ? Біз кімбіз сонда ? Шанхайшылар кімдер ? Ауылдың беделді , намысты азаматтары қайдасыңдар ? Ауылда көнекөз қария , ақсақал - абыздарымыз бар ма ? Ең болмаса , баяғыша айтқанда " авторитет , смотрящий" сияқты біреулерің бар ма ? Хабарлассаңдаршы , бас қосып жоспар құрайық ! Біз қазір тыныштықта отырған елміз ! Бірақ , былай да бола бермейді . Алдымызда бізді небір сын сағаттары күтуде . Ертеңгі күні артымызға ереді деген , ертеңгі күні біздің ұлан - байтақ жерімізді , ел - халқымызды қорғайды деген жастарымыз бір - бірін аяусыз қызыл қан қылып қырып жатса , онда мына түрмен 2050 ге дейін жер бетінен қазақ ұлты жойылып кетер қаупі бар екен . Жастардың бір - бірімен итше қырылысып шыбынша өлуі ешкімді алаңдатпайтынына таңым бар . Қырылып жатқан балалар біздің соңымыздан ерген жас буындарымыз емес пе ? Бұлар өз қазақ , өз мұсылмандарымыз емес пе ? Бұлар біздің ұрпағымыз емес пе ? Сонда мына төбелес , мына өлімге бей - жай қарап отыра беруіміз керек пе ? Мына келеңсіздікті ел - халық болып қолға алайық , күшпен болса да тоқтатайық ! Қайта ауыл мен ауыл төбелестері түсіндірме жұмыстары жүргізілуі себепті тоқтады . Әйтпесе , бұрын сайдың ішіндегі төбелестер сай сүйегіңді сырқырататын еді . Ал енді , алақандай ықшамаудан төбелестерін тоқтата алмасақ не болғанымыз ? Арты қайғылы төбелестер болмашы нәрседен бастау алып отыр . Біреуі " не " дейді , екіншісі " же ", бітті , отқа тамызық құйылды дей бер . Неге екі есек үшін түгел ауыл бір - бірімен қырылу керек ? Екеуі жекпе - жектен қорықса о бастан құйрықтарын қысып жүрмей ме ? Ал енді екі тарапқа да қолдау білдірушілер , ерушілер , бошықтырушылар : " мен досымды сатпаймын , мен ол үшін тұрамын " - дейтіндер . Тұрады дейін десең , полиция табалдырығын аттаған сәттен - ақ бір - бірін сата жөнеледі , бірден өз қара басын қорғауға көшеді , сол үшін түрлі тәсілге барып жала да жабады . Сол ма мықтылық ? Біз мынандай қоянерлермен қайда бармақпыз ? Ел сенген ерлеріміздің қылықтары мынандай болса , болашақ расында да бұлыңғұр екен ! Тұрар Шапқара Abai.kz
